2014 के आम चुनावों में कुछ और पता चला हो या नहीं, लेकिन एक बात तो साफ है. देश की आबादी में 65% तक की उपस्थिति होने के बावजूद 35 साल से कम के युवा वर्ग में भटकाव, दिग्भ्रम, वैचारिक व चारित्रिक उलझन के साथ-साथ चिंतन की ‘कट-पेस्ट’ प्रवृत्ति अजीब-सा विरोधाभास पैदा कर रही है. खुद को पढ़ा-लिखा, समझदार, जागरूक, बौद्धिक होने का दावा करने वाले मिडिल क्लास युवाओं की भेड़चाल मानसिकता, हिंसक प्रवृत्ति और असामाजिकता देखने के बाद दिमाग में यह प्रश्न उठना स्वाभाविक है कि क्या देश की युवा जनसंख्या परिपक्व फैसले लेने के काबिल बन गई है? क्या वह देश चलाने के लिए तैयार है? आज ‘आप’ के घोषणापत्र में चुनाव लड़ने की उम्र 25 से घटाकर 21 करने की बात ने बरबस ही कई ऐसे प्रश्न खड़े कर दिए हैं जिसका दूर-दूर तक कोई जवाब नहीं मिल रहा.